ସିମାଞ୍ଚଳ ପାତ୍ର

ଗୁରୁ ସିମାଞ୍ଚଳ ପାତ୍ର ସଙ୍ଗୀତ ଓ ଅଭିନୟରେ ଦକ୍ଷତା ନିମନ୍ତେ ସୁପରିଚିତ । ପ୍ରହ୍ଲାଦ ନାଟକ ପ୍ରତି ତାଙ୍କ ଅବଦାନକୁ ସମ୍ମାନ ଜଣାଇ ୧୯୯୦ ମସିହାରେ କେନ୍ଦ୍ର ସଙ୍ଗୀତ ନାଟକ ଅକାଦମୀ ତାଙ୍କୁ ପୁରସ୍କୃତ କରିଥିଲା । ୧୯୯୭ ମସିହାରେ ଓଡିଶା ସଙ୍ଗୀତ ନାଟକ ଅକାଡେମି ତାଙ୍କୁ ଲୋକ ନାଟକର ବିକାଶ କ୍ଷେତ୍ରରେ “ଲୋକନାଟ୍ୟ ସମ୍ମାନ” ପ୍ରଦାନ କରିଛନ୍ତି । ୨୦୨୬ ମସିହାରେ ସିମାଞ୍ଚଳ ପାତ୍ରଙ୍କୁ କଳା କ୍ଷେତ୍ରରେ ପଦ୍ମଶ୍ରୀ ପୁରସ୍କାର ପାଇଁ ଚୟନ କରାଯାଇଛି।

 ଜନ୍ମ ଓ କଳା ସାଧନା 
୧୯୨୭ ମସିହା ଫେବୃୟାରୀ ୨ ତାରିଖରେ ଗଞ୍ଜାମ ଜିଲ୍ଲାର ଦିଗପହଣ୍ଡି ବ୍ଳକ ଅନ୍ତର୍ଗତ ବୋମକାଇ ଗ୍ରାମରେ ଜନ୍ମଗ୍ରହଣ କରିଥିବା ପାତ୍ର ଖୁବ କମ ବୟସରୁ ଓଡ଼ିଆ ନାଟ୍ୟ ପରମ୍ପରା ପ୍ରତି ନିଜ ଜୀବନକୁ ସମର୍ପିତ କରିଥିଲେ । ବାପା ଥିଲେ ସୁର ପାତ୍ର ଏବଂ ମାଆ ଥିଲେ ବାଙ୍ଗାରୀ ଦେବୀ । ତାଙ୍କ ପରିବାରରେ କଳା ପ୍ରତି ପାରମ୍ପରିକ ଆସକ୍ତି ଥିଲା; ତାଙ୍କ ପିତା ସୁର ପାତ୍ର ମଧ୍ୟ ପ୍ରହ୍ଲାଦ ନାଟକର ଗୁରୁ ଏବଂ କଳାକାର ଥିଲେ ।  ସେ ଛଅ କିମ୍ବା ସାତ ବର୍ଷ ବୟସରେ ଗୁରୁ ନରସିଂହ ପ୍ରଧାନଙ୍କ ଠାରୁ ସଖୀ ନାଟ ଶିଖିବା ଆରମ୍ଭ କରିଥିଲେ । ସେ ସଖୀ ନାଟ ଲୋକନାଟ୍ୟର ଏକ ପ୍ରସିଦ୍ଧ କଳାକାର ଏବଂ ବହୁତ କମ୍ ବୟସରୁ ଏହି କଳାର ଶିକ୍ଷା ଆରମ୍ଭ କରିଥିଲେ। ବିଶେଷକରି ପ୍ରହ୍ଲାଦ ନାଟକରେ ହିରଣ୍ୟକଶ୍ୟପ ଚରିତ୍ର ନିମନ୍ତେ ସେ ବେଶ ଜଣାଶୁଣା ଅଟନ୍ତି, ଯାହା ଏକ ଅତ୍ୟନ୍ତ କଠିନ ନାଟ୍ୟରୂପ ଓ ଯାହା ପାଇଁ ୩୫ ଠାରୁ ଅଧିକ ରାଗରେ ସଂରଚିତ ୩୦୦ ଠାରୁ ଅଧିକ ଗୀତର ଦକ୍ଷତା ଆବଶ୍ୟକ। । ପ୍ରହ୍ଲାଦ ନାଟକକୁ ସମର୍ଥନ ଓ ସୁରକ୍ଷା ଦେବା ପାଇଁ ସେ ନିଜର ସମ୍ପତ୍ତିର ଏକ ଅଂଶ ବିକ୍ରି କରିବା ପର୍ଯ୍ୟନ୍ତ ମଧ୍ୟ ଯାଇଥିଲେ ।

ଓଡ଼ିଶାର ପାରମ୍ପରିକ ନାଟ୍ୟକଳା ପ୍ରହ୍ଲାଦ ନାଟକର ସଂରକ୍ଷଣ ଓ ପ୍ରଚାରରେ ତାଙ୍କର ଗୁରୁତ୍ୱପୂର୍ଣ୍ଣ ଅବଦାନ ରହିଛି ।  ସେ ଓଡ଼ିଶାର ଅନ୍ୟ ତିନିଜଣ ପ୍ରତିଷ୍ଠିତ ବ୍ୟକ୍ତିଙ୍କ ସହ ୨୦୨୬ ମସିହାରେ ପଦ୍ମଶ୍ରୀ ସମ୍ମାନ ପାଇଁ ଯୋଗ୍ୟ ବିବେଚିତ ହୋଇଛନ୍ତି ।

 ସମ୍ମାନ 
ସିମାଞ୍ଚଳ ପାତ୍ର ଭାରତୀୟ ଲୋକନାଟ୍ୟରେ ତାଙ୍କର ଅବଦାନ ପାଇଁ ଅନେକ ସମ୍ମାନ ପାଇଛନ୍ତି :

 ୧୯୯୦: ପ୍ରହ୍ଲାଦ ନାଟକ ପ୍ରତି ତାଙ୍କର ଅବଦାନ ପାଇଁ ଭାରତର ରାଷ୍ଟ୍ରପତିଙ୍କ ଦ୍ୱାରା ପ୍ରଦତ୍ତ ସଙ୍ଗୀତ ନାଟକ ଅକାଦେମି ପୁରସ୍କାର।
 ୧୯୯୭: ଓଡ଼ିଶା ସଙ୍ଗୀତ ନାଟକ ଅକାଦେମି ପୁରସ୍କାର।
 ୨୦୨୪: ଓଡ଼ିଶା ନୃତ୍ୟ ଅକାଦେମି ଦ୍ୱାରା ଧଉଳି କଳିଙ୍ଗ ମହୋତ୍ସବରେ ପ୍ରଦାନ କରାଯାଇଥିବା ଗୁରୁ ଗଙ୍ଗାଧର ସ୍ମୃତି ସମ୍ମାନ।
 ୨୦୨୬: ପଦ୍ମଶ୍ରୀ ସମ୍ମାନ ପାଇଁ ମନୋନୀତ ।

 ଆଧାର 

ଶ୍ରେଣୀ:ଓଡ଼ିଶାର ଲୋକକଳା
ଶ୍ରେଣୀ:ପଦ୍ମଶ୍ରୀ ସମ୍ମାନିତ
ଶ୍ରେଣୀ:୧୯୨୭ ଜନ୍ମ
ଶ୍ରେଣୀ:ଗଞ୍ଜାମ ଜିଲ୍ଲାର ଲୋକ